Prezident Ishoqxon Ibrat nomidagi majmuaga tashrif buyurdi

07.07.2017
Namangan – koʻplab buyuk allomalarga qanot boʻlgan zamin. Bu koʻhna yurtda Maxdumi A’zam Kosoniy, Boborahim Mashrab, Fazliy, Nodim Namangoniy, Muhammadsharif Soʻfizoda singari shoir va ma’rifatparvarlar tugʻilib ijod qilgan. 


Shavkat Mirziyoyev 2016-yil 2-noyabr kuni Namangan viloyati saylovchilari bilan uchrashuvda Ishoqxon Ibrat haqida alohida toʻxtalib, u kishiga atab zamonaviy bogʻ yaratish, yodgorlik majmuasi va “Ibrat maktabi”ni tashkil qilish tashabbusini bayon etgan edi. 


XIX asrda Toʻraqoʻrgʻon zaminida tugʻilib oʻsgan Ibrat domla arab, fors, rus, hind, urdu, ingliz, fransuz tillarini yaxshi bilgan, dedi Prezidentimiz. Dunyoning koʻplab mamlakatlarida boʻlib, Sharq va Yevropa ilm-fani, madaniyati va san’ati bilan yaqindan tanishgan, yurtimizga ilgʻor madaniyat va texnika yangiliklarini olib kirishga intilgan. 


Ibrat domla oʻlkamizdagi ilk matbaachilardan biri sifatida, 1908-yil Orenburg shahridan litografik mashina sotib olib, uni Orenburgdan Qoʻqongacha poyezdda, Qoʻqondan Toʻraqoʻrgʻonga tuyalarga ortib, katta mashaqqatlar bilan olib kelgan va oʻz hovlisida “Ishoqiya bosmaxonasi”ni tashkil qilgan. Bu ma’rifatparvar inson koʻplab ilmiy, pedagogik hamda badiiy asarlar yaratgan, oʻz qishlogʻida yangi maktab va kutubxona ochgan, aholi uchun zamonaviy bogʻ barpo qilgan, hozirgacha gʻoyat noyob hisoblanadigan olti tilli lugʻat yaratib, oʻz bosmaxonasida chop ettirgan. Uning “Fargʻona tarixi” degan mashhur asari mamlakatimiz tarixiga oid nodir manbalardan biridir. 


Prezidentimiz taklifi jamoatchilik tomonidan keng qoʻllab-quvvatlanib, Toʻraqoʻrgʻonda Ishoqxon Ibratga bagʻishlangan soʻlim bogʻ, yodgorlik majmuasi va “Ibrat maktabi” tashkil etilmoqda. 


Bogʻ odamlarning mazmunli hordiq chiqarishiga qulaylik yaratish bilan ma’naviy olamini ham boyitadi. Bu yerda ma’rifatparvar bobomizning haykali oʻrnatiladi. Muzey Ishoqxon Ibratning hayoti, serqirra faoliyati bilan tanishtiradi. “Ibrat maktabi”da yoshlar xorijiy tillarni oʻrganadi. Bularning barchasi yaxlit kompleks sifatida allomaning xalqimiz uchun qilgan buyuk xizmatlarini qadrlash, merosini oʻqib-oʻrganish va targʻib qilishda muhim oʻrin tutadi. 


Ulugʻ ajdodimiz Ibrat taxallusini oʻziga bejiz tanlamagan, dedi Prezidentimiz. Uning Vatan va yurt taraqqiyoti yoʻlidagi fidokorona hayoti nafaqat oʻz davrida, balki bugungi kunda ham barchamiz uchun haqiqiy ibrat namunasi boʻlib qolmoqda. 


Davlatimiz rahbari mazkur kompleksni mazmun jihatidan takomillashtirish, til oʻrgatish boʻyicha maxsus maktabni Namangan davlat universiteti qoshida tashkil etish, bu yerda Alisher Navoiy nomidagi Toshkent davlat oʻzbek tili va adabiyoti universiteti hamda O‘zbekiston davlat jahon tillari universiteti bilan hamkorlikda xorijiy tillarni ixtisoslashtirilgan tarzda oʻrgatish zarurligini ta’kidladi. O‘qituvchi va oʻquvchilarga zarur sharoitlar yaratish, majmua atrofini obodonlashtirish boʻyicha koʻrsatmalar berdi. 


Gap yoshlar tarbiyasi haqida borar ekan, bu borada shoshmaslik, yoshlar va ota-onalarning talab-istaklaridan kelib chiqib, har tomonlama puxta oʻylab ish tutish kerak, dedi Prezidentimiz. 


Shavkat Mirziyoyev tumandagi Namangan koʻchasida xalq ichiga kirib, odamlar bilan muloqot qildi. Aholi Prezidentimiz tashrifidan xursandligini, amalga oshirilayotgan oʻzgarish va yangiliklar uchun minnatdorlik izhor etdi.